ଯାଜପୁର, ମାର୍ଚ୍ଚ ୩୦ (ଲୋକାଲ ୱାୟାର): ପ୍ରସିଦ୍ଧ ଚିତ୍ରକର ତଥା ଲେଖକ ପ୍ରଫୁଲ୍ଲ ମହାନ୍ତିଙ୍କ ଚିତ୍ରକଳା ନିକଟରେ ଲଣ୍ଡନର ସମ୍ମାନଜନକ ବ୍ରିଟିଶ ମ୍ୟୁଜିୟମରେ ସ୍ଥାନ ପାଇଛି ।
ବମ୍ବେ ସ୍ଥିତ ଜେଜେ ସ୍କୁଲ ଅଫ ଆର୍ଟର ସ୍ନାତକ ୮୭ ବର୍ଷୀୟ ମହାନ୍ତିଙ୍କ ୨୩ ଇଞ୍ଚ ଚଉଡ଼ା ଓ ୩୨ ଇଞ୍ଚ ଲମ୍ବର କାଳିକା ଚିତ୍ରକଳା ଚଳିତ ବର୍ଷ ଜାନୁୟାରୀରେ ମ୍ୟୁଜିୟମରେ ହୋଇଥିବା ପ୍ରଦର୍ଶନୀରେ ସ୍ଥାନ ପାଇଥିଲା ।
ଚିତ୍ରକଳାରେ ଅନେକ ସମୟରେ ବିନ୍ଦୁ ବ୍ୟବହାର କରେ ବୋଲି କହିଛନ୍ତି ପ୍ରଫୁଲ୍ଲ ମହାନ୍ତି ।
ମହାନ୍ତିଙ୍କ ସୃଜନଶୀଳତାର ପ୍ରମୁଖ ଉତ୍ସ ଗ୍ରାମ୍ୟ ସଂସ୍କୃତି । ଯାଜପୁର ଜିଲ୍ଲାର ନଦୀକୂଳିଆ ଗାଁ ନାନପୁରରେ ୧୯୩୪ରେ ଜନ୍ମିତ ପ୍ରଫୁଲ୍ଲ ପିଲାବେଳେ ମା'ଙ୍କ ଠାରୁ ଚିତ୍ରକଳା ଶିଖି ଘର କାନ୍ଥରେ ଚିତ୍ର କରୁଥିଲେ ।
ଦୀର୍ଘ ବର୍ଷ ହେଲା ବ୍ରିଟିଶ ନାଗରିକତା ଗ୍ରହଣ କରିଥିଲେ ମଧ୍ୟ ଗାଁ ପ୍ରତି ତାଙ୍କ ଭଲ ପାଇବା କମିନାହିଁ ।
ପ୍ରତିବର୍ଷ ତିନି ମାସ ସେ ନିଜ ଗାଁରେ କଟାନ୍ତି । ଗାଁ ପାଇଁ ସେ ଅନେକ ଉନ୍ନତିମୂଳକ କାମ ମଧ୍ୟ କରିଛନ୍ତି ।
ନିଜ ଚିତ୍ରକଳା ଓ ପୁସ୍ତକ ମାଧ୍ୟମରେ ନିଜ ସଂସ୍କୃତିକୁ ସେ ସାରା ବିଶ୍ୱରେ ପରିଚିତି ଦେଇଛନ୍ତି ।
ନାନପୁର ଗ୍ରାମୀଣ ଜୀବନକୁ ନେଇ ଲିଖିତ ତାଙ୍କ ପୁସ୍ତକ ପଶ୍ଚିମ ଦେଶଗୁଡିକରେ ବେଶ ଲୋକପ୍ରିୟ ।
ବିଶ୍ୱର ଅନେକ ସ୍ଥାନରେ ମହାନ୍ତିଙ୍କ ଚିତ୍ରକଳାର ୬୦ରୁ ଅଧିକ ପ୍ରଦର୍ଶନୀ ହୋଇସାରିଛି ।
ବମ୍ବେ ସ୍ଥିତ ଜେଜେ ସ୍କୁଲ ଅଫ ଆର୍ଟରୁ ସ୍ଥାପତ୍ୟରେ ସ୍ନାତକ କରିବା ପରେ ମହାନ୍ତି ଇଂଲଣ୍ଡ ଚାଲି ଯାଇଥିଲା ।
ସେଠାରେ ସେ ଲିଡସ ବିଶ୍ୱବିଦ୍ୟାଳୟରୁ ୧୯୬୪ରେ ଟାଉନ ପ୍ଲାନିଂରେ ସ୍ନାତକୋତ୍ତର ଡିପ୍ଲୋମା କରିଥିଲେ ।
ସେହି ବର୍ଷ ଲିଡସରେ ପ୍ରଦର୍ଶିତ ହୋଇଥିଲା ତାଙ୍କ ଏକକ ଚିତ୍ରକଳା ପ୍ରଦର୍ଶନୀ । ଗ୍ରେଟର ଲଣ୍ଡନ କାଉନସିଲରେ ସେ ସ୍ଥପତି- ପ୍ଲାନର ଭାବେ ଚାକିରିରେ ଯୋଗ ଦେଇଥିଲେ ମଧ୍ୟ ୧୯୬୯ରେ ଚାକିରି ଛାଡି ଲେଖାଲେଖି ଓ ଚିତ୍ରକଳା ପ୍ରତି ପୂର୍ଣ୍ଣ ସମୟ ଦେବା ଆରମ୍ଭ କରିଥିଲେ ।
ଘନିଷ୍ଠ ବନ୍ଧୁ ତଥା ବ୍ରିଟିଶ ନାଗରିକ ଡେରିକ ମୁରଙ୍କ ସ୍ମୃତିରେ ମହାନ୍ତି ଆଠ ବର୍ଷ ପୂର୍ବେ ନାନପୁର ଠାରେ ଏକ କଳା ଓ ସଂସ୍କୃତି ବିଦ୍ୟାଳୟ ଖୋଲିଛନ୍ତି ।
ନିଜ ଗାଁର କଳା ଓ ସଂସ୍କୃତିକୁ ପ୍ରୋତ୍ସାହିତ କରିବା ପାଇଁ ୨୦୧୫ରେ ନେହରୁ ସେଣ୍ଟର, ଲଣ୍ଡନ ଠାରେ ସେ ନାନପୁର ଉତ୍ସବ ଆୟୋଜନ କରିଥିଲେ ।
କେନ୍ଦ୍ରାପଡ଼ା, ଫେବ୍ରୁଆରି ୧୯ (ଲୋକାଲ ୱାୟାର): ଅମଳ ସମୟରେ ଅଦିନିଆ ବର୍ଷା ଯୋଗୁଁ ଜିଲ୍ଲାର ୯ଟି ଯାକ ବ୍ଲକରେ ଖରିଫ ଋତୁରେ ଧାନ ସଂଗ୍ରହ ଲକ୍ଷ୍ୟ ପୂରଣରେ ବାଧାସୃଷ୍ଟି ହୋଇଛି।
ଗତବର୍ଷ ଏହି ଋତୁରେ ଜିଲ୍ଲାରେ ୮ ଲକ୍ଷ କ୍ବିଣ୍ଟାଲ୍ ଖରିଫ ଧାନ ସଂଗ୍ରହ ହୋଇଥିବାବେଳେ ଚଳିତ ବର୍ଷ ବର୍ତ୍ତମାନ ସୁଦ୍ଧା ମାତ୍ର ୪.୯୨ ଲକ୍ଷ କ୍ବିଣ୍ଟାଲ୍ ଧାନ ସଂଗ୍ରହ କରାଯାଇଥିବା ସୂଚନା ମିଳିଛି।
ଚଳିତ ବର୍ଷ ଅମଳ ଋତୁରେ ରାଜ୍ୟ ଯୋଗାଣ ବିଭାଗ କେନ୍ଦ୍ରାପଡ଼ା ଜିଲ୍ଲାରୁ ୬.୬୪ ଲକ୍ଷ କ୍ବିଣ୍ଟାଲ୍ ଧାନ ସଂଗ୍ରହ ଲକ୍ଷ୍ୟ ଧାର୍ଯ୍ୟ କରିଥିଲା।
ତେବେ ଏହି ଲକ୍ଷ୍ୟ ପୂରଣ ହେବା ନେଇ ସଂଦେହ ପ୍ରକାଶ ପାଇଛି।
ତଥାପି ଆସନ୍ତା ମାର୍ଚ୍ଚ ୩୧ ଅବଧି ମଧ୍ୟରେ ଅଧିକରୁ ଅଧିକ ଚାଷୀ ଧାନ ବିକ୍ରି ପାଇଁ ମଣ୍ଡିକୁ ଆସିବେ ବୋଲି ଜିଲ୍ଲା ଯୋଗାଣ ଅଧିକାରୀ ରଜନୀକାନ୍ତ ଦାଶ ଆଶା ପ୍ରକଟ କରିଛନ୍ତି।
ସେ କହିଛନ୍ତି ଯେ, ବିଭାଗ ଗତ ୧୭ ଡିସେମ୍ବରରେ ଜିଲ୍ଲାର ବିଭିନ୍ନ ସ୍ଥାନରେ ୧୧୬ଟି ପେକ୍ସ ଜରିଆରେ ଧାନ ସଂଗ୍ରହ କରିଆସୁଛି ଏବଂ ଏହା ୩୧ ଡିସେମ୍ବର ଯାଏ ଚାଲିବ।
ଧାନ ସଂଗ୍ରହ ହୋଇସାରିବା ପରେ ସେଗୁଡ଼ିକୁ ଜିଲ୍ଲାର ୧୪ଟି ରାଇସ୍ ମିଲକୁ ହସ୍ତାନ୍ତର କରାଯିବ ଏବଂ ସେମାନେ ଯୋଗାଣ ବିଭାଗକୁ ଦେବେ।
ଅନ୍ୟପକ୍ଷରେ ଠିକ୍ ଅମଳ ସମୟରେ ବର୍ଷା ହେବାରୁ ଜିଲ୍ଲାର ଶହ ଶହ ଏକର ଚାଷଜମିରେ ରୋଗ ପୋକ ଲାଗି ଫସଲ ହାନି ହୋଇଥିବାବେଳେ ଏଥିଯୋଗୁଁ ଅମଳ କମିଥିବା କେନ୍ଦ୍ରାପଡ଼ା କୃଷକ ସଭାର ଚାଷୀ ନେତା ଉମେଶ ଚନ୍ଦ୍ର ସିଂହ କହିଛନ୍ତି।
କେବଳ ଏତିକି ନୁହେଁ, ଉପାନ୍ତ ତଥା ନଦୀକୂଳିଆ ଅଞ୍ଚଳରେ ଥିବା ବହୁ ଚାଷୀ ଗମନାଗମନ ସୁବିଧା ନଥିବାରୁ ଦଲାଲଙ୍କ ଜରିଆରେ ଧାନ ବିକ୍ରି କରିବାକୁ ବାଧ୍ୟ ହୋଇଥିବା ଅଭିଯୋଗ ଉଠିଛି।
"ଧାନ ଅମଳ ପରେ ପରେ ଆମେ ତାକୁ ବିକ୍ରି କରିଦେବାକୁ ଚାହିଁଲୁ। ତେବେ ଧାନ ବସ୍ତା ନେଇ ଆମ ଗାଁ ବତୀଘରଠାରୁ କୁମ୍ଭୀର ଡର ଥିବା ନାସି ନଦୀ ଡେଇଁ ୧୫ କିଲୋମିଟର ଦୂର ରାମନଗରସ୍ଥିତ ପେକ୍ସକୁ ଯିବା ସମ୍ଭବ ହେଲା ନାହିଁ।
ତେଣୁ ଆମେ ଗାଁରେ ହିଁ ଦଲାଲଙ୍କ ହାତରେ ଧାନ ବିକିବାକୁ ବାଧ୍ୟ ହେଲୁ। ସରକାରୀ ଏଫ.ଏ.କ୍ୟୁ. ଧାନ କ୍ବିଣ୍ଟାଲ୍ ପିଛା ଦର ୧୮୧୫ ଟଙ୍କା ରଖିଥିବାବେଳେ ମୁଁ ୩୬୦୦ ଟଙ୍କାରେ ୩ କ୍ବିଣ୍ଟାଲ ବିକ୍ରି କରିଦେବାକୁ ବାଧ୍ୟ ହେଲି", ବୋଲି କହିଛନ୍ତି ବତୀଘର ଗାଁର ଚାଷୀ ସବୁଜ ମଣ୍ଡଳ।
"ଧାନ ବିକ୍ରି କରିବା ପାଇଁ ଘରୁ ନେବାକୁ ମହାକାଳପଡ଼ା ବ୍ଲକର ନଦୀକୂଳିଆ କଜଳପାତିଆ, ଜମ୍ବୁ, ସୁନିତି, ବତୀଘର, କଂସରାବଡ଼ଦାଣ୍ଡୁଆ, ବଡ଼ଟୁବି ଓ ସାନଟୁବି ଭଳି ଗାଁ ଲୋକଙ୍କ ପାଇଁ ଦେଶୀଡଙ୍ଗା ହିଁ ଭରସା।
ଜୀବନକୁ ପାଣି ଛଡ଼ାଇ ମହାକାଳପଡ଼ା ବା ରାମନଗର ବଜାରକୁ ଡଙ୍ଗାରେ ଧାନବସ୍ତା ନେବା ନିରାପଦ ବି ନୁହେଁ। ଏଭଳି ସ୍ଥିତିରେ କେତେକ ବ୍ୟବସାୟୀ ଡଙ୍ଗାଘାଟରୁ ହିଁ ଆମ ଧାନ କିଣିନେଉଛନ୍ତି", ବୋଲି କଂସାରବଡ଼ଦାଣ୍ଡୁଆ ଗାଁର ଚାଷୀ ବିକଳି ଜେନା କହିଛନ୍ତି।
କେନ୍ଦ୍ରାପଡ଼ା, ଫେବ୍ରୁଆରି ୧୩ (ଲୋକାଲ ୱାୟାର): ଜିଲ୍ଲାର ମାର୍ଶାଘାଇ ବ୍ଲକ୍ ଅନ୍ତର୍ଗତ ଗୋସେଇଁବନ୍ଧ ନିକଟରେ ନିର୍ମାଣାଧୀନ ହରିଦାସପୁର-ପାରାଦୀପ ରେଳ ଲାଇନ୍ ଦବିଯିବା ଫଳରେ ସ୍ଥାନୀୟ ଅଂଚଳରେ ଆତଙ୍କ ଖେଳିଯାଇଛି।
ସ୍ଥାନୀୟ ଲୋକଙ୍କ କହିବା ଅନୁସାରେ, ଗତକାଲି ରାତିରେ ଏହି ରେଳ ଲାଇନର କିଛି ଅଂଶ ଦବିବା ଆରମ୍ଭ କରିଥିଲା ଏବଂ ନିକଟରେ ଥିବା ୨ଟି ଘର ପ୍ରଭାବିତ ହୋଇଥିଲା।
ରେଳ ଲାଇନ୍ ପାଇଁ ଜାଗା ଦେଇଥିବା କ୍ଷତିଗ୍ରସ୍ତ ପରିବାର ଏହାକୁ ନେଇ ଚିନ୍ତାରେ ପଡ଼ିଥିବାବେଳେ ବର୍ତ୍ତମାନ ପର୍ଯ୍ୟନ୍ତ ରେଳବାଇ ଅଧିକାରୀ ଘଟଣାସ୍ଥଳରେ ପହଞ୍ଚି ନଥିବାରୁ ଅସନ୍ତୋଷ ପ୍ରକାଶ କରିଛନ୍ତି।
ସୂଚନାଯୋଗ୍ୟ, ୭୦ କିଲୋମିଟରବିଶିଷ୍ଟ ହରିଦାସପୁର-ପାରାଦୀପ ରେଳପଥ କାମ ୧୯୯୮ରେ ଆରମ୍ଭ ହୋଇଥିଲେ ବି ବର୍ତ୍ତମାନ ସୁଦ୍ଧା କାମ ସରିପାରିନାହିଁ।
କେନ୍ଦ୍ରାପଡ଼ା, ଜାନୁଆରୀ ୮ (ଲୋକାଲ ୱାୟାର): ବିଭିନ୍ନ ଟ୍ରେଡ୍ ୟୁନିୟନ ଓ କଂଗ୍ରେସର ବାରଘଣ୍ଟିଆ ଭାରତ ବନ୍ଦ ଯୋଗୁଁ ବୁଧବାର କେନ୍ଦ୍ରାପଡ଼ା ଜିଲ୍ଲାରେ ସାଧାରଣ ଜୀବନଯାତ୍ରା ପ୍ରଭାବିତ ହୋଇଛି।
ଆସି ସକାଳୁ ଜିଲ୍ଲାରେ ସରକାରୀ ଓ ଘରୋଇ ବସ୍ ଚଳାଚଳ କରିନଥିବାବେଳେ ଯାତାୟାତ ବାଧାପ୍ରାପ୍ତ ହୋଇଛି।
ସେହିପରି ଦୋକାନବଜାର, ବ୍ୟବସାୟ ପ୍ରତିଷ୍ଠାନ, ଶିକ୍ଷାନୁଷ୍ଠାନ, ବ୍ୟାଙ୍କ ସମେତ ବେସରକାରୀ କାର୍ଯ୍ୟାଳୟ ଖୋଲିପାରିନାହିଁ।
ଅନେକ ସ୍ଥାନରେ ଏଟିଏମ୍ କାଉଣ୍ଟର୍ ମଧ୍ୟ ଖୋଲିନଥିବାରୁ ଲୋକେ ପ୍ରଭାବିତ ହୋଇଛନ୍ତି।
ଆନ୍ଦୋଳନକାରୀଙ୍କ ପିକେଟିଂ ଯୋଗୁଁ ସକାଳୁ ଦୂର ଦୂରାନ୍ତରୁ ଆସୁଥିବା ଶହ ଶହ ଗାଡ଼ି ଜାତୀୟ ଓ ରାଜ୍ୟ ରାଜପଥରେ ଦୀର୍ଘ ସମୟ ଧରି ଛିଡ଼ା ହୋଇଥିବା ଦେଖିବାକୁ ମିଳିଛି।
ଆଜି ସକାଳୁ ବିଭିନ୍ନ ଟ୍ରେଡ ୟୁନିୟନର କର୍ମକର୍ତ୍ତା କେନ୍ଦ୍ରପଡ଼ା ସହରର ବିଭିନ୍ନ ଛକଗୁଡ଼ିକରେ ପିକେଟିଂ କରିବାର ଦେଖିବାକୁ ମିଳିଥିଲା।
ସେହିପରି ଆନ୍ଦୋଳନକାରୀମାନେ ବିଭିନ୍ନ ସ୍ଥାନରେ ଟାୟାର୍ ଜାଳି ରାସ୍ତା ଅବରୋଧ କରିଥିଲେ।
ତେବେ ଆମ୍ବୁଲାନ୍ସ ଓ ଔଷଧ ଦୋକାନଗୁଡ଼ିକୁ ବନ୍ଦରୁ ବାଦ୍ ଦିଆଯାଇଥିଲା।
ବନ୍ଦ ଶାନ୍ତିପୂର୍ଣ୍ଣ ଥିଲା ଏବଂ ଏହି ସମୟରେ କୌଣସି ଅପ୍ରୀତିକର ପରିସ୍ଥିତି ଦେଖାଦେଇନଥିବା କେନ୍ଦ୍ରାପଡ଼ା ଏସ୍.ଡି.ପି.ଓ ରାଜୀବ ଲୋଚନ ପଣ୍ଡା କହିଛନ୍ତି।
ନାଗରିକତା ସଂଶୋଧନ ବିଲ୍ ପ୍ରସଙ୍ଗ- କେନ୍ଦ୍ରାପଡ଼ା ଉପକୂଳ ଅଞ୍ଚଳରୁ ଗ୍ରାଉଣ୍ଡ ଜିରୋ ରିପୋର୍ଟ (ଏକ୍ସକ୍ଲୁସିଭ୍)
କେନ୍ଦ୍ରାପଡ଼ା, ଡିସେମ୍ବର ୧୦ (ଲୋକାଲ ୱାୟାର): ସୋମବାର ଲୋକସଭାରେ ଗୃହୀତ ହୋଇଥିବା ଭାରତୀୟ ନାଗରିକତା ସଂଶୋଧନ ବିଲ୍ ଦଶନ୍ଧି ଦଶନ୍ଧି ଧରି ଓଡ଼ିଶାର ଉପକୂଳରେ ରହୁଥିବା ବାଂଲାଦେଶୀମାନଙ୍କୁ ଆଶ୍ବସ୍ତ କରିଛି।
ଏତେ ବର୍ଷ ଧରି ଭାରତରେ ରହିବା ସତ୍ତ୍ବେ ଏମାନଙ୍କୁ ସନ୍ଦେହ ଚକ୍ଷୁରେ ଦେଖାଯିବା ସହ ଏମାନଙ୍କୁ ବିଦେଶୀ ବୋଲି କୁହାହୋଇଆସୁଥିଲା।
ହେଲେ ଏବେ ବିଲ୍ ଆଇନରେ ପରିଣତ ହେଲେ ଏମାନେ ଭାରତୀୟ ନାଗରିକ ଭାବେ ଗଣାହେବ।
ଏହାକୁ ନେଇ କେନ୍ଦ୍ରାପଡ଼ା ଉପକୂଳରେ ରହୁଥିବା ଶହ ଶହ ବାଂଲାଦେଶୀ ଆନନ୍ଦ ପ୍ରକାଶ କରିବା ସହ ସେମାନେ ଏକ ସୁରକ୍ଷିତ ଭବିଷ୍ୟତର ଆଶା ବାନ୍ଧିଛନ୍ତି।
୧୫ ଜାନୁଆରୀ ୨୦୦୫ରେ ଭାରତ ଛାଡ଼ି ଚାଲିଯିବା ଲାଗି ଏମାନଙ୍କୁ ତତ୍କାଳୀନ କେନ୍ଦ୍ର ସରକାର ନୋଟିସ୍ ଜାରି କରିଥିଲେ ଓ ଏହାକୁ ନେଇ ସେମାନେ ଆଶଙ୍କାରେ ଥିବାବେଳେ ଏବେ ସେହି ଆଶଙ୍କା, ଆଶାରେ ପରିଣତ ହେବାକୁ ଲାଗିଛି।
ରାଜ୍ୟସଭା ମଧ୍ୟ ଏହି ବିଲକୁ ଗ୍ରହଣ କରିବ ଏବଂ ଆମେ ଏଦେଶର ନାଗରିକ ଅଧିକାର ପାଇବା ଆଶା ରଖିଛୁ ବୋଲି କେନ୍ଦ୍ରାପଡ଼ା ଜିଲ୍ଲାର ଉପକୂଳବର୍ତ୍ତୀ ରାମନଗର ଗାଁରେ ରହୁଥିବା ସମୀର ମିସ୍ତ୍ରୀ କହିଛନ୍ତି।
ଏହି ବିଲ୍ ଅନୁସାରେ, ୩୧ ଡିସେମ୍ବର ୨୦୦୪ ପୂର୍ବରୁ ଆଫଗାନିସ୍ତାନ, ବାଂଲାଦେଶ ବା ପାକିସ୍ତାନରୁ ଭାରତ ଆସିଥିବା ହିନ୍ଦୁ, ଶିଖ, ବୌଦ୍ଧ, ପାର୍ସି ଓ ଖ୍ରୀଷ୍ଟୀଆନ ସଂପ୍ରାଦାୟର ଲୋକେ ଭାରତୀୟ ନାଗରିକ ମାନ୍ୟତା ପାଇବେ।
ତେଣୁ ଆମେ ଆଉ ବାଂଲାଦେଶୀ ନୋହୁଁ ବୋଲି ସମୀର ମତ ଦେଇଛନ୍ତି।
ସେ ଆଶା ପ୍ରକାଶ କରିଛନ୍ତି ଯେ, ଏହି ବିଲ୍ ନିଶ୍ଚୟ ଆଇନରେ ପରିଣତ ହେବ।
"ଆମଭଳି ବିବାଦୀୟ ନାଗରିକ, ଯେଉଁମାନଙ୍କ ଦେହରେ ବିଦେଶୀ ଛାପ ଲାଗିଛି, ସେମାନଙ୍କୁ ନ୍ୟାୟ ମିଳିବ। ଏଥର ଆମେ ଦୃଢ଼ ସ୍ବରରେ କହିପାରିବୁ ଯେ ଆମେ ଭାରତୀୟ", ବୋଲି ଉଲ୍ଲସିତ ସ୍ବରରେ କହିଛନ୍ତି ସମୀର।
ଏଠାରେ ଉଲ୍ଲେଖଯୋଗ୍ୟ ଯେ, ୩,୯୮୭ ଜଣ ବାଂଲାଦେଶୀ ଅନୁପ୍ରବେଶକାରୀ ବେଆଇନ ଭାବେ ଓଡ଼ିଶାରେ ରହିଆସୁଛନ୍ତି।
ଏମାନଙ୍କ ମଧ୍ୟରୁ ସର୍ବାଧିକ ୧,୬୪୯ ଜଣ ବାଂଲାଦେଶୀ ଅନୁପ୍ରବେଶକାରୀ କେନ୍ଦ୍ରାପଡ଼ା ଜିଲ୍ଲାରେ ରହୁଥିବାବେଳେ ୧,୧୧୨ ଜଣ ଜଗତସିଂହପୁର ଓ ପାରାଦୀପରେ ବସବାସ କରୁଛନ୍ତି।
ସମୁଦାୟ ୩,୯୮୭ ଜଣ ଅନୁପ୍ରବେଶକାରୀଙ୍କ ମଧ୍ୟରୁ କେନ୍ଦ୍ରାପଡ଼ାରେ ରହୁଥିବା ୧୫୫୧ ଜଣ ବିଦେଶୀ ନାଗରିକଙ୍କୁ ଭାରତ ଛାଡ଼ି ଚାଲିଯିବା ପାଇଁ ୧୫ ଜାନୁଆରୀ ୨୦୦୫ରେ ନୋଟିସ୍ ଜାରି ହୋଇଥିଲା।
ତେବେ ତତ୍କାଳୀନ କେନ୍ଦ୍ର ସରକାରଙ୍କ ହସ୍ତକ୍ଷେପ ପରେ ସେତେବେଳେ ଏହା ସ୍ଥଗିତ ରହିଥିଲା।
"ଆମଭଳି ଯେଉଁମାନଙ୍କୁ ଭାରତଛାଡ଼ ନୋଟିସ୍ ଦିଆଯାଇଥିଲା, ସେମାନଙ୍କ ପାଇଁ ଏବେ ନୂଆ ଜୀବନ ପାଇଲା ଭଳି ଲାଗୁଛି। ଆମେ ପ୍ରକୃତରେ ପଶ୍ଚିମବଙ୍ଗର ଚବିଶ ପ୍ରଗଣା ଅଞ୍ଚଳର ବାସିନ୍ଦା।
ମୋ ଜେଜେବାପା ଷାଠିଏ ଦଶକରେ କେନ୍ଦ୍ରାପଡ଼ା ଚାଲିଆସିଥିଲେ। ତେବେ ଭାଷା ପାଇଁ ଆମ ଦେହରେ ବାଂଲାଦେଶୀ ଛାପ ବାଜିଲା ଓ ଆମକୁ ଭାରତୀୟ ନାଗରିକଂକୁ ମିଳୁଥିବା ସମସ୍ତ ସୁବିଧାସୁଯୋଗରୁ ନବଂଚିତ କରିଦିଆଗଲା।
ଏପରିକି ଆମକୁ ଖାଦ୍ୟ ସୁରକ୍ଷା ଆଇନର ହିତାଧିକାରୀ ତାଲିକାରୁ ମଧ୍ୟ ବାଦ୍ କରିଦିଆଗଲା। ନିଜ ମାଟିରେ ବିଦେଶୀ ନାଗରିକ ବୋଲାଇ ରହିବା ଅଜଣା ଇଲାକାରେ ରହିବା ଭଳି ଅବସ୍ଥା", ବୋଲି କହନ୍ତି ବଉଲୋକାନି ଗାଁର ଅଜୟ ହାଲଦାର।
ଅଜୟ କହନ୍ତି, ଭାରତୀୟ ନାଗରିକତା ସଂଶୋଧନ ବିଲ୍ ନିଶ୍ଚୟ ଖୁବ୍ ଶୀଘ୍ର ଆଇନରେ ପରିଣତ ହେବ। ନାଗରିକ ଭାବେ ଚିହ୍ନିତ ହେବା ଲାଗି ଆମର ସଂଘର୍ଷ ଏଥିସହିତ ସମାପ୍ତ ହୋଇଯିବ। ଏଥିପାଇଁ ଆମେ ଖୁସି।
ନାଗରିକତା ସଂଶୋଧନ ବିଲର ରୂପରେଖ କିଭଳି ହେବ, ତାକୁ ନେଇ କେନ୍ଦ୍ରପଡ଼ାରେ ରହୁଥିବା ବାଂଲା ଭାଷାଭାଷୀମାନେ ସଂଶୟ ଘେରରେ ଥିଲେ।
ସେମାନଙ୍କ ପାଇଁ ସବୁକିଛି ଥିଲା ଅନିଶ୍ଚିତ।
ତେଣୁ ଯେଉଁସବୁ ଅଂଚଳରେ ଏହି ଲୋକମାନେ ରହୁଥିଲେ, ସେମାନେ ସୋମବାର ରାତି ଅନିଦ୍ରା ହୋଇ ରାତିସାରା ଟିଭି ଖୋଲି ଲୋକସଭାର ତର୍କ ବିତର୍କ ଓ ଆଲୋଚନା ଦେଖୁଥିଲେ।
ଶେଷରେ ସେମାନଙ୍କୁ ଆଶ୍ବସ୍ତି ମିଳିଛି।
ଲୋକସଭାରେ ଏହି ବିଲ୍ ପାସ୍ ହେବା ଜାଣିବା ପରେ ଆମେ ଖୁସିରେ ନାଚିଉଠିଥିଲୁ ବୋଲି କହନ୍ତି ଖଇରନାସୀର ନାରାୟଣ ହାଲଦାର।
ଭାଗବତ ପ୍ରସାଦ ମହାନ୍ତିଙ୍କୁ ଝୁରୁଛି କେନ୍ଦ୍ରାପଡ଼ା (ବିଶେଷ)
ଭୁବନେଶ୍ବର, ଡିସେମ୍ବର ୮ (ଲୋକାଲ ୱାୟାର): ବରିଷ୍ଠ ରାଜନେତା ତଥା ପୂର୍ବତନ ମନ୍ତ୍ରୀ ଭାଗବତ ପ୍ରସାଦ ମହାନ୍ତିଙ୍କ ଦେହାନ୍ତରେ କେନ୍ଦ୍ରାପଡ଼ାରେ ଶୋକର ଛାୟା ଖେଳିଯାଇଛି।
ଜଣେ ରାଜନେତା ଭାବରେ କେବଳ ନୁହେଁ, ଜଣେ ଆଇନଜୀବୀ ଓ ସମବାୟ ଆନ୍ଦୋଳନର ପୃଷ୍ଠପୋଷକ ଭାବେ ତାଙ୍କ ସହ କାର୍ଯ୍ୟ କରିଥିବା ଲୋକ ତଥା ସାଧାରଣଜନତା ତାଙ୍କୁ ମନେପକାଉଛନ୍ତି।
୧୯୭୧, ୧୯୮୫ ଓ ୧୯୯୫ ନିର୍ବାଚନରେ କେନ୍ଦ୍ରପଡ଼ା ବିଧାନସଭା ଆସନରୁ ବିଜୟୀ ହୋଇଥିବା ଏହି ରାଜନେନା ରାଜସ୍ବ ଓ ଉଚ୍ଚଶିକ୍ଷା ବିଭାଗ ମନ୍ତ୍ରୀ ବି ଥିଲେ।
ତାଙ୍କ ବ୍ୟକ୍ତିତ୍ବର ସବୁଠାରୁ ବଡ଼ ଦିଗ ଥିଲା ସେ ସାଧାରଣଲୋକଙ୍କ ଅତି ନିକଟତର ଥିଲେ ଓ ତୃଣମୂଳ ସ୍ତରରେ ତାଙ୍କର ବେଶ୍ ଲୋକପ୍ରୟିତା ରହିଥିଲା।
ଭାଗବତଙ୍କ ଉଦ୍ୟମରେ ହିଁ କେନ୍ଦ୍ରାପଡ଼ା ଅର୍ବାନ କୋ-ଅପରେଟିଭ୍ ବ୍ୟାଙ୍କ ଓ ଦୀନବନ୍ଧୁ ସାହୁ ଆଇନ ମହାବିଦ୍ୟାଳୟ ପ୍ରତିଷ୍ଠା ହୋଇଥିଲା।
ଏଥିସହିତ ଆୟୋବାସ୍ଥିତ ସରକାରୀ ବିଜ୍ଞାନ କଲେଜ ପ୍ରତିଷ୍ଠାରେ ବି ତାଙ୍କର ଅବଦାନ ରହିଥିଲା।
ପ୍ରାଶାସନିକ ବ୍ୟବସ୍ଥା, ଆଇନକାନୁନ ଓ ସାହିତ୍ୟ ସଂସ୍କୃତିରେ ତାଙ୍କର ଉଲ୍ଲେଖନୀୟ ପାଣ୍ଡିତ୍ୟ ରହିଥିଲା।
ତାଙ୍କ ଆତ୍ମଜୀବନୀ 'ସଂଗ୍ରାମର ସ୍ବରଲିପି' ସ୍ବାଧୀନତା ପରବର୍ତ୍ତୀ ଓଡ଼ିଆ ରାଜନୀତିର ବାସ୍ତବ ଚିତ୍ର ପ୍ରଦାନ କରେ।
ଏଭଳି ଜଣେ ରାଜନେତାଙ୍କ ଅବର୍ତ୍ତମାନରେ ତାଙ୍କୁ ସମ୍ମାନ ଜଣାଇ କେନ୍ଦ୍ରାପଡ଼ାର ଅନେକ ଅଞ୍ଚଳରେ ଦୋକାନବଜାର ବନ୍ଦ ହୋଇଯାଇଛି।
"ଭାଗବତବାବୁ ସାଧାରଣଜନତାର ନେତା ଥିଲେ। ତାଙ୍କ ଅମାୟିକ ବ୍ୟବହାର ଓ ସାଧାରଣ ଜୀବନଯାପନ ଶୈଳୀ ସମସ୍ତଙ୍କୁ ଆକୃଷ୍ଟ କରୁଥିଲା। ତାଙ୍କ ଲୋକପ୍ରିୟତାକୁ ଭୁଲିହେବନାହିଁ, ବୋଲି କହିଛନ୍ତି କେନ୍ଦ୍ରପଡ଼ାର ଜଣେ ବରିଷ୍ଠ ଆଇନଜୀବୀ ସରୋଜରାଜ ସିଂ।
ଆଇନଜୀବୀ ଭାବରେ ଦେଓ୍ବାନୀ ମାମଲା ପରିଚାଳନାରେ ଭାଗବତବାବୁଙ୍କର ଯଥେଷ୍ଟ ଦକ୍ଷତା ରହିଥିଲା।
ସେ ଗରିବ ଲୋକଙ୍କ ପାଇଁ ମାଗଣାରେ କେସ୍ ଲଢୁଥିଲେ।
ତାଙ୍କ ବାସଗୃହରେ ଥିବା ଲାଇବ୍ରେରୀରେ ହଜାର ହଜାର ଆଇନ ପୁସ୍ତକ ରହିଥିଲା, ଯାହାକୁ ସେ ପରବର୍ତ୍ତୀ କାଳରେ କେନ୍ଦ୍ରାପଡ଼ା ବାର୍ ଆସୋସିଏସନକୁ ଦାନ କରିଦେଇଥିଲେ।
ଭାଗବତବାବୁ ରାଜସ୍ବ ମନ୍ତ୍ରୀ ଥିବାବେଳେ କେନ୍ଦ୍ରାପଡ଼ାରେ ରାସ୍ତା ପ୍ରଶସ୍ତିକରଣ ପାଇଁ ବେଶ୍ ଉଦ୍ୟମ କରିଥିଲେ।
ଏପରିକି ରାସ୍ତା ଜବରଦଖଲ କରିଥିବା ଘରଗୁଡ଼ିକୁ ବି ଭାଙ୍ଗିଦେବାକୁ ପଛାଇନଥିଲେ।
ଏପରିକ ଏହି କ୍ରମରେ ସେ ନିଜ ଘରର ଏକ ଅଂଶ ମଧ୍ୟ ଭାଂଗିବାକୁ ନିର୍ଦ୍ଦେଶ ଦେଇଥିଲେ ବୋଲି ମନେପକାଇ କହନ୍ତି କେନ୍ଦ୍ରାପଡ଼ା ସହରବାସୀ ଜ୍ଞାନରଂଜନ ମହାନ୍ତି।
ରାଜନୀତିରେ ମୂଲ୍ୟବୋଧକୁ ସବୁବେଳେ ଗୁରୁତ୍ବ ଦେଉଥିବା ଭାଗବତବାବୁଙ୍କ ଘରେ ସବୁବେଳେ ଲୋକଙ୍କ ଭିଡ଼ ଜମୁଥିଲା।
ବିଭିନ୍ନ ସମସ୍ୟା ନେଇ ଦୂରଦୂରାନ୍ତରୁ ଲୋକ ତାଙ୍କ ପାଖକୁ ଆସୁଥିଲେ ଓ ସେ ସେମାନଙ୍କର କଥା ଶୁଣି ସାହାଯ୍ୟ କରୁଥିଲେ ବୋଲି ତାଙ୍କର ଜଣେ ସହଯୋଗୀ ଗୌରହରି ପତି କହିଛନ୍ତି।
"ଯେକୌଣସି ରାଜନୈତିକ ଦଳର ବ୍ୟକ୍ତି ହୁଅନ୍ତୁ ନା କାହିଁକି, ଅସୁବିଧାରେ ପଡ଼ିଲେ ଭାଗବତବାବୁ ନିଶ୍ଚୟ ସାହାଯ୍ୟ କରୁଥିଲେ, ଏପରିକି ବିରୋଧୀମାନଙ୍କୁ ସେ ଆପଣେଇନେଉଥିଲେ", ବୋଲି କହନ୍ତି କେନ୍ଦ୍ରାପଡ଼ାର ଜଣେ ବାମପନ୍ଥୀ ନେତା ଉମେଶ ଚନ୍ଦ୍ର ସିଂହ।
କେହି ପରିଚିତ ଲୋକ ଅସୁବିଧାରେ ପଡ଼ିଥିଲେ ଭାଗବତବାବୁ ତାଙ୍କ ଘରକୁ କିମ୍ବା ଘଟଣାସ୍ଥଳକୁ ଯାଉଥିଲେ।
ବନ୍ୟା, ବାତ୍ୟା ବେଳକୁ କ୍ଷତିଗ୍ରସ୍ତଙ୍କ ଆଗରେ ଠିଆ ହୋଇ ସାଧ୍ୟମତେ ସହାୟତା କରିବା ଗୁଣକୁ ଭୁଲିହେବନାହିଁ ବୋଲି କହିଛନ୍ତି କେନ୍ଦ୍ରାପଡ଼ାର ମହମ୍ମଦ ମୁଖତାର୍।
"ଭାଗବତବାବୁ ଅନେକ ଥର ଆମ ଗାଁକୁ ପର୍ବପର୍ବାଣୀ ଏବଂ ସାମାଜିକ ଅନୁଷ୍ଠାନ ବେଳେ ଆସିଛନ୍ତି। ଆମ ପାଇଁ ସେ ପରିବାରଲୋକ ଭଳି ଥିଲେ। ତେଣୁ ତାଙ୍କର ଏହି ମୃତ୍ୟୁ ଆମପାଇଁ ବ୍ୟକ୍ତିଗତ କ୍ଷତି", ବୋଲି କହିଛନ୍ତି ଆୟେବାର ଧରଣୀ ପୃଷ୍ଟି।
କେନ୍ଦ୍ରାପଡ଼ା,ନଭେମ୍ବର ୯ (ଲୋକାଲ ୱାୟାର): ବୁଲବୁଲର ପ୍ରଭାବରେ ପ୍ରବଳ ବର୍ଷା ଓ ପବନ ଯୋଗୁଁ ଜିଲ୍ଲାର ସମୁଦ୍ରକୂଳିଆ ଅଞ୍ଚଳରେ ଆଜି ସକାଳୁ ଅସମ୍ଭାଳ ପରିସ୍ଥିତି ସୃଷ୍ଟି ହୋଇଛି।
ଆଜି ସକାଳୁ ଉପକୂଳ ଅଞ୍ଚଳରେ ପ୍ରବଳ ବର୍ଷା ହେଉଥିବାରୁ କେତେକ ଗାଁ ଭିତରକୁ ପାଣି ପଶିଯାଇଛି।
ସୂଚନା ଅନୁସାରେ, ବତୀଘର, ଖରିନାସୀ, ରାମନଗର, ବଡ଼ଡୁବି, ସାନଡୁବି, ବଗପାଟିଆ, କଂସାର, ବଡ଼ସାନ୍ଦ, ସୁନିତି, ଅଜଗରପାଟିଆ, ବରାହପୁର, ଜମ୍ବୁ ଓ କନ୍ଦରପାଟିଆ ସମେତ ମହାକାଳପଡ଼ା ଓ ରାଜନଗର ବ୍ଲକ୍ ଅନ୍ତର୍ଗତ ଅନେକ ଗାଁରେ ସମୁଦ୍ର ପାଣି ପଶି ନାହିଁ ନଥିବା ପରିସ୍ଥିତି ସୃଷ୍ଟି କରିଛି।
ଏସବୁ ଗାଁରେ ଅନେକ କଚା ଘର ଭାଙ୍ଗିଯାଇଥିବାବେଳେ ଏଠାରେ ରହୁଥିବା ମତ୍ସ୍ୟଜୀବୀମାନଙ୍କ ଜୀବନ ଜୀବିକା ପ୍ରଭାବିତ ହୋଇଛି।
ଅନେକ ଡଙ୍ଗା କ୍ଷତିଗ୍ରସ୍ତ ହୋଇଥିବା ଖବର ମଧ୍ୟ ମିଳିଛି।
କେବଳ ସମୁଦ୍ରକୂଳିଆ ଗାଁ ନୁହେଁ, କେନ୍ଦ୍ରାପଡ଼ା ସମେତ ଜିଲ୍ଲାର କେତେକ ସହରାଞ୍ଚଳ ମଧ୍ୟ ଜଳବନ୍ଦୀ ଅବସ୍ଥାରେ ରହିଛି।
ପରିସ୍ଥିତିକୁ ଦେଖି ଲୋକଙ୍କୁ ଭୟଭୀତ ନହେବା ପାଇଁ ଜିଲ୍ଲା ପ୍ରଶାସନ ଲାଉଡ ସ୍ପିକର୍ ଯୋଗେ ସୂଚନା ଦେଉଥିବାବେଳେ ଶୁଖିଲା ଖାଦ୍ୟ ଓ ଅନ୍ୟ ରିଲିଫ ସାମଗ୍ରୀ ମହଜୁଦ କରି ରଖାଯାଇଥିବା କେନ୍ଦ୍ରାପଡ଼ା ଜିଲ୍ଲା ଜରୁରିକାଳୀନ ଅଧିକାରୀ ସଂବିତ ଶତପଥୀ ସୂଚନା ଦେଇଛନ୍ତି।
କେତେକ ଅଞ୍ଚଳରେ ଆଣ୍ଠୁଏ ପାଣି ଜମିରହିଥିବାରୁ ତଳିଆ ଅଞ୍ଚଳର ଲୋକ କୋଠାଘରେ ଆଶ୍ରୟ ନେଇଛନ୍ତି।
କେନ୍ଦ୍ରାପଡ଼ା ସମେତ ଜିଲ୍ଲାର ସହରାଞ୍ଚଳରେ କାଁ ଭାଁ ଯାନବାହନ ଚଳାଚଳ କରୁଥିବା ଦେଖିବାକୁ ମିଳିଛି।
ସବୁଠାରୁ ବଡ଼କଥା ହେଲା, ଦୁଇ ବର୍ଷ ତଳେ ରାଜନଗର ବ୍ଲକ୍ ସାତଭାୟା ଅଞ୍ଚଳରେ ସରକାର ନିର୍ମାଣ କରିଥିବା ଥଇଥାଇ କଲୋନୀର ବାସିନ୍ଦା ଜଳବନ୍ଦୀ ଅବସ୍ଥାରେ ଅଛନ୍ତି।
ବର୍ଷା ଓ ପବନ ମାଡ଼ରେ କେନ୍ଦ୍ରାପଡ଼ା ଜିଲ୍ଲାର ମତ୍ସ୍ୟଜୀବୀମାନେ ସବୁଠାରୁ ଅଧିକ କ୍ଷତିଗ୍ରସ୍ତ ହୋଇଥିବା ଓଡ଼ିଶା ପାରମ୍ପରିକ ମତ୍ସ୍ୟଜୀବୀ ସଂଘ ସଂପାଦକ ପ୍ରସନ୍ନ ବେହେରା କହିଛନ୍ତି।
କେନ୍ଦ୍ରାପଡ଼ା,ନଭେମ୍ବର ୯ (ଲୋକାଲ ୱାୟାର): ବୁଲବୁଲର ପ୍ରଭାବରେ ଜିଲ୍ଲାର ବିଭିନ୍ନ ଅଞ୍ଚଳରେ ବର୍ଷା ଓ ପବନର ମାତ୍ରା ବଢୁଥିବାବେଳେ ରାଜନଗରର ସର୍ବାଧିକ ୧୩୬ ମିଲିମିଟର ବର୍ଷା ରେକର୍ଡ କରାଯାଇଛି।
ଗତକାଲିଠାରୁ ପବନ ଓ ବର୍ଷା ଲାଗିରହିଥିବାରୁ ତଥା ସମୁଦ୍ର ଅଶାନ୍ତ ଥିବାରୁ ଖରିନାସୀ, ଜମ୍ବୁ, କଜଳପାତିଆ, ବାହାକୁଦ ଓ ତାଳଚୁଆ ଜେଟିରେ ଶହ ଶହ ଡଙ୍ଗା ପଡ଼ିରହିଛି।
ଜିଲ୍ଲା ପ୍ରଶାସନର ସତର୍କ ସୂଚନା ଯୋଗୁଁ ମତ୍ସ୍ୟଜୀବୀମାନେ ସମୁଦ୍ର ଭିତରକୁ ମାଛ ମାରିବାକୁ ଯାଇନଥିବା କୁଜଙ୍ଗ ସାମୁଦ୍ରିକ ମତ୍ସ୍ୟ ବିଭାଗ ଅତିରିକ୍ତ ନିର୍ଦ୍ଦେଶକ ମାନସ ସାହୁ ସୂଚନା ଦେଇଛନ୍ତି।
ଅନ୍ୟପକ୍ଷରେ ବାରମ୍ବାର ଝଡ଼ବାତ୍ୟା ଯୋଗୁଁ ସେମାନଙ୍କ ଜୀବନଜୀବିକା ପ୍ରଭାବିତ ହେଉଥିବା ସ୍ଥାନୀୟ ମତ୍ସ୍ୟଜୀବୀ ଅର୍ଜୁନ ମଣ୍ଡଳ କହିଛନ୍ତି।
ସମୁଦ୍ର କୂଳରେ ଥିବା ରାଜନଗର ଓ ମହାକାଳପଡ଼ା ବ୍ଲକର ଲୋକଙ୍କୁ ସମ୍ଭାବ୍ୟ ପରିସ୍ଥିତିର ମୁକାବିଲା ଲାଗି ସଜାଗ କରାଯାଇଥିବା କେନ୍ଦ୍ରାପଡ଼ା ଜିଲ୍ଲାପାଳ ସମର୍ଥ ବର୍ମା କହିଛନ୍ତି।
ଏଥିପାଇଁ ସ୍ଥାନୀୟ ସରପଞ୍ଚମାନଙ୍କର ସହାୟତା ନିଆଯାଉଛି।
ବର୍ତ୍ତମାନ ଯାଏ ସ୍ଥିତି ନିୟନ୍ତ୍ରଣାଧୀନ ଥିବା ଜିଲ୍ଲାପାଳ ସୂଚନା ଦେଇଛନ୍ତି।
କେନ୍ଦ୍ରାପଡ଼ା, ଅକ୍ଟୋବର ୫ (ଲୋକାଲ ୱାୟାର): ମାର୍ଶାଘାଇରେ ସଂଘଟିତ ଏକ ହତ୍ୟା ମାମଲାରେ ସଂପୃକ୍ତ ଦୁଇ ଜଣ ସନ୍ଦିଗ୍ଧ ଅପରାଧୀଙ୍କୁ କେନ୍ଦ୍ରାପଡ଼ା ପୁଲିସ ଏନକାଉଣ୍ଟର୍ କରି ଧରିଥିବା ସୂଚନା ମିଳିଛି।
ଏହି ଦୁଇ ଜଣ ହେଲେ ପ୍ରଭାତ ନାୟକ ଓରଫ୍ ମିଟୁନା ଓ ଅନନ୍ତ ପ୍ରସାଦ ଜେନା ଓରଫ୍ ଭେଲୁ।
ମାର୍ଶାଘାଇ-ଅଙ୍ଗୁଳେଇ ରୋଡରେ ଏମାନଙ୍କୁ ପୁଲିସ ଏନକାଉଣ୍ଟର୍ କରିଥିବାବେଳେ ଏଥିରେ ଉଭୟ ଆହତ ହୋଇଥିବା ଖବର ମିଳିଛି।
ସେମାନଙ୍କୁ କେନ୍ଦ୍ରାପଡ଼ା ଜିଲ୍ଲା ମୁଖ୍ୟ ଡାକ୍ତରଖାନାରେ ଭର୍ତ୍ତି କରାଯାଇଛି।
ଏହି ଘଟଣାରେ ଗୋଟାଏ ନମ୍ବର ବିହୀନ କାର, ବନ୍ଧୁକ ଓ ମୋବାଇଲ ଜବତ କରିଛି ପୁଲିସ୍।
ମିଟୁନା ଓ ଭେଲୁଙ୍କ ନାଁରେ ୨୦ରୁ ଅଧିକ ଅପରାଧିକ ମାମଲା ଥିବା ପୁଲିସ କହିଛି।
କେନ୍ଦ୍ରାପଡ଼ା, ଅକ୍ଟୋବର ୨ (ଲୋକାଲ ୱାୟାର): କେନ୍ଦ୍ରାପଡ଼ା ଜିଲ୍ଲା ଧୁମତରେ ଯେଉଁ ପଥରରେ ବସି ଜାତିର ଜନକ ମହାତ୍ମା ଗାନ୍ଧୀ ଏକଦା ଗାଧେଇଥିଲେ, ସେହି ପଥରକୁ ଏବେ ବି ସ୍ଥାନୀୟ ଲୋକେ ବାପୁଜୀଙ୍କ ଜୟନ୍ତୀ ଓ ଶ୍ରାଦ୍ଧ ଦିବସରେ ପୂଜାର୍ଚ୍ଚନା କରନ୍ତି।
୩୦ ମେ ୧୯୩୪ରେ ଗାନ୍ଧିଜୀ ଓଡ଼ିଶଷାକୁ ପଦଯାତ୍ରାରେ ଆସିଥିବା ସମୟରେ ଧୁମାତରେ ଗାଧେଇଥିଲେ ବୋଲି କୁହାଯାଏ।
ଲୋକଙ୍କ କହିବା ଅନୁସାରେ, ସେ ଏକ ପଥରରେ ବସି ଗାଧେଇଥିଲେ ଓ ଲୋକମାନେ ପାଖ ନଦୀରୁ ଗରାରେ ପାଣି ଆଣି ତାଙ୍କୁ ଗାଧେଇବା ପାଇଁ ଦେଇଥିଲେ।
ଗାନ୍ଧିଜୀଙ୍କ ସ୍ମୃତି ବହନ କରୁଥିବା ସେହି ପଥରକୁ ସେହିଦିନଠାରୁ ଗାଁଲୋକ ସଂରକ୍ଷିତ କରି ରଖିଛନ୍ତି ଓ ସେଠାରେ ଏକ ମଣ୍ଡପ ନିର୍ମାଣ କରି ତାକୁ ଗାନ୍ଧୀଶିଳା ଭାବେ ନାମକରଣ କରି ଅନେକ ଦିନରୁ ପୂଜାର୍ଚ୍ଚନା କରି ଆସୁଥିବା କୁହନ୍ତି ଗାଁର ୮୩ ବର୍ଷ ବୟସ୍କ ମହାଦେବ ଦାସ।
କେବଳ ଧୁମାତ ଗାଁ ନୁହେଁ, ସେତେବେଳେ ଇନ୍ଦୁପୁର ସମେତ ଆଖପାଖ ଗାଁଲୋକ ମଧ୍ୟ ଗାନ୍ଧିଜୀଙ୍କ ଡାକରାରେ ସ୍ବାଧୀନତା ସଂଗ୍ରାମରେ ସାମିଲ ହୋଇଥିଲେ।
ଏପରିକି ଗାନ୍ଧିଜୀଙ୍କ ଦର୍ଶନର ପ୍ରଚାର ପ୍ରସାର ଲାଗି ୧୯୩୮ରେ ଏହି ଅଞ୍ଚଳରେ ଏକ ଆଶ୍ରମ ପ୍ରତିଷ୍ଠା ହୋଇଥିଲା ଓ ୧୯୯୯ ମହାବାତ୍ୟାରେ ତାଙ୍କ ସଂପୂର୍ଣ୍ଣ ନଷ୍ଟ ହୋଇଯାଇଥିବା ସ୍ଥାନୀୟ ଗବେଷକ ଡକ୍ଟର ବାସୁଦେବ ଦାସ କହିଛନ୍ତି।
ସେହିପରି ୧୯୩୪ରେ ଗାନ୍ଧିଜୀ କେନ୍ଦ୍ରାପଡ଼ାର ବାରିମୂଳ ଆଶ୍ରମକୁ ଆସିଥିଲେ।
ଏହି ସ୍ମୃତିକୁ ମନେରଖିବା ଲାଗି ୧୯୪୯ରେ ସ୍ଥାନୀୟ ଗୋବରୀ ନଦୀ କୂଳରେ ଗାନ୍ଧିଜୀଙ୍କ ମନ୍ଦିର ଓ ଓ ଏକ ପ୍ରତିମୂର୍ତ୍ତି ସ୍ଥାପନ କରାଯାଇଥିଲା।
ତେବେ ଗୋବରୀ ନଦୀ କୂଳ ଖାଇବାରୁ ଏହି ପ୍ରତିମୂର୍ତ୍ତି ଭଗ୍ନ ଅବସ୍ଥାରେ ରହିଛି।
ଏ ସମ୍ପର୍କରେ ପ୍ରଶାସନକୁ ଜଣାଇଲେ ମଧ୍ୟ ଶୁଣୁନଥିବା ନେଇ ଜିଲ୍ଲାର ସ୍ବାଧୀନତାସଂଗ୍ରାମୀ ନକୁଳ ଦାସ କ୍ଷୋଭ ପ୍ରକାଶ କରିଛନ୍ତି।
୨୯ ମେ ୧୯୩୪ରେ ଗାନ୍ଧିଜୀ ବାରିମୂଳ ପ୍ରାଥମିକ ବିଦ୍ୟାଳୟରେ ଗୋଟିଏ ରାତି କଟାଇଥିଲେ।
୧୯୬୦ରେ ସରକାର ଏହି ସ୍କୁଲ କୋଠା ନିର୍ମାଣ କରି ଏହାକୁ ବାପୁଜୀ ଉନ୍ନୀତ ପ୍ରାଥମିକ ବିଦ୍ୟାଳୟ ଭାବେ ନାମିତ କରିଥିଲେ।
ତେବେ ପରେ ଏହାକୁ ରାଧାମୋହନଜୀଉ ଉନ୍ନୀତ ପ୍ରାଥମିକ ବିଦ୍ୟାଳୟ ଭାବେ ନାମକରଣ କରାଗଲା।
ଏହାକୁ ଦୁର୍ଭାଗ୍ୟଜନକ ବୋଲି ବାରିମୂଳ ବାସିନ୍ଦା ବିଶ୍ବନାଥ ବେହେରା କହିଛନ୍ତି।
୧୯୩୪ର ପଦଯାତ୍ରା ସମୟରେ ଓଡ଼ିଶା ଆସିଥିବା ଗାନ୍ଧିଜୀ କେନ୍ଦ୍ରାପଡ଼ା ଜିଲ୍ଲାରେ ପାଞ୍ଚ ଦିନ କଟାଇଥିଲେ।
ଏହି ସମୟରେ ସେ ଦଳିତମାନଙ୍କୁ ମନ୍ଦିର ପ୍ରବେଶ ଉପରେ ଜୋର୍ ଦେବା ସହ ୨୮ ମେ ୧୯୩୪ରେ ଗରାପୁରରେ ଏକ ସାଧାରଣସଭାରେ ଉଦବୋଧନ ଦେଇଥିଲେ।
ଏହି ସମୟରେ ତାଙ୍କ ସହିତ ମୀରାବେନ୍, ଗୋପବନ୍ଧୁ ଚୌଧୁରୀ, ରାଜକୃଷ୍ଣ ବୋଷ, ରମାଦେବୀ, ଉମା ବଜାଜ, ବିନୋଦ କାନୁନଗୋ, ସୁରେନ୍ଦ୍ରନାଥ ପଟ୍ଟନାୟକ, ମନମୋହନ ଚୌଧୁରୀ, ଯଦୁମଣି ମଙ୍ଗରାଜ ପ୍ରମୁଖ ଥିଲେ ବୋଲି କେନ୍ଦ୍ରାପଡ଼ା ସ୍ବୟଂଶାସିତ ମହାବିଦ୍ୟାଳୟର ପୂର୍ବତନ ଅଧ୍ୟକ୍ଷ ନବକିଶୋର ପରିଡ଼ା କହିଛନ୍ତି।
ଅପରପକ୍ଷରେ ଗୋବରୀ ନଦୀ କୂଳରେ ଥିବା ମହାତ୍ମା ଗାନ୍ଧୀଙ୍କ ପ୍ରତିମୂର୍ତ୍ତିର ସୁରକ୍ଷା ସମେତ ଏଠାରେ ଏକ ପାର୍କ ନିର୍ମାଣ ଲାଗି ପ୍ରଶାସନ ଉଦ୍ୟମ କରୁଥିବା କେନ୍ଦ୍ରାପଡ଼ା ଜିଲ୍ଲାପାଳ ସମର୍ଥ ବର୍ମା ସୂଚନା ଦେଇଛନ୍ତି।
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ଯାଞ୍ଚନୀୟ ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
